TICON-ROJNA-“บ.นิคมอุตสาหกรรมเอเซีย” ผนึกกำลังจัดตั้งบ.ร่วมทุน ลุยพัฒนาอสังหาฯ
TICON-ROJNA-"บ.นิคมอุตสาหกรรมเอเซีย" ผนึกกำลังจัดตั้งบริษัทร่วมทุน ลุยพัฒนาอสังหาริมทรัพย์ พร้อมใส่เงินช่วยเหลือระยะสั้นตามสัดส่วนการถือหุ้น
25 ธ.ค. 2560

บริษิท ไทคอน อินดัสเทรียล คอนเน็คชั่น จำกัด (มหาชน) หรือ TICON ระบุว่า ที่ประชุมคณะกรรมการบริษัทเมื่อวันที่ 20 ธ.ค.ที่ผ่านมา อนุมัติการจัดตั้งบริษัท ทีอาร์เอ แลนด์ ดีเวลลอปเม้นต์ จำกัด ซึ่งเป็นบริษัทร่วมทุนระหว่างบริษัท กับบริษัท สวนอุตสาหกรรมโรจนะ จำกัด(มหาชน) หรือ ROJNA และบริษัท นิคมอุตสาหกรรมเอเซีย จำกัด (นิคมอุตสาหกรรมเอเซีย)
ทั้งนี้ ได้จดทะเบียนจัดตั้งบริษัทร่วมทุนดังกล่าวเมื่อวันที่ 22 ธ.ค.ที่ผ่านมา เพื่อประกอบกิจการพัฒนาอสังหาริมทรัพย์ มีทุนจดทะเบียน 1 ล้านบาท โดย TICON ถือหุ้น 50% ขณะที่ ROJNA  และนิคมอุตสาหกรรมเอเซีย ถือหุ้นฝ่ายละ 25% ดังนั้น บริษัทร่วมทุนจึงมีสถานะเป็นบริษัทย่อยของ TICON
พร้อมกันนี้คณะกรรมการบริษัท อนุมัติให้ความช่วยเหลือทางการเงินระยะสั้นแก่บริษัทร่วมทุนจำนวน 225 ล้านบาท ซึ่งเป็นการให้กู้ยืมเงินตามสัดส่วนการถือหุ้นบริษัทร่วมทุน โดยการให้เงินกู้ยืมดังกล่าวมีอัตราดอกเบี้ยสูงสุดไม่เกิน 5% ต่อปี
นอกจากนี้ บริษัทร่วมทุนจะรับความช่วยเหลือทางการเงินจาก ROJNA จำนวน 112.50 ล้านบาท และนิคมอุตสาหกรรมเอเซียจำนวน 112.50 ล้านบาท ซึ่งเป็นไปตามสัดส่วนการถือหุ้นของทั้งสองบริษัท เพื่อใช้ในการพัฒนาโครงการของบริษัทร่วมทุน